Kao da politički igrokaz s (ne)imenovanjem ministra branitelja pa i najava o gašenju Ministarstva nisu izazvale dovoljno gorčine, najnoviji u nizu poteza vladajućih – objava nacrta državnog proračuna prema kojem će upravo njihovu resoru srezati 56 milijuna kuna – dovela je braniteljsku populaciju do točke vrenja.

– To je jako loša slika koju šalju oni koji tvrde da su domoljubi, kojima su prsa poplavjela od busanja u hrvatska prsa. Ma to je katastrofa! Vladajući se ponašaju kao da u 25 godina države, za koju smo toliko krvi prolili, nisu ama baš ništa naučili. Imenovanje Mije Crnoje nanijelo je trajne posljedice za braniteljsku populaciju i ostaje nejasno kako je uopće mogao biti predložen, a što se tiče Milijana Brkića, premalo je informacija da bih uopće razumio što se događa. Ukupno gledano, takvim potezima vrijeđaju sve branitelje – kaže umirovljeni pukovnik Ivica Pandža Orkan, ratni zapovjednik obrane Sunje.

Četvrti tjedan bez ministra

Zabrinutost ne krije ni umirovljeni bojnik iz Tigrova Ilija Vučemilović Šimunović.

– Nažalost, već smo četvrti tjedan bez čelnog čovjeka Ministarstva, i to u trenutku kad se donosi državni proračun. A prema naznakama, sredstva će biti umanjena za 56 milijuna kuna. Time se šalje sasvim druga poruka od onoga što se obećavalo u predizborno vrijeme. Nama, populaciji u koju se svi zaklinju kao u nešto najvrednije – kaže Vučemilović, dodajući da su branitelji svjesni stanja u kojem se društvo nalazi te da su i dosad pokazali spremnost na žrtvu svojim zdravljem i životima za domovinu, ali i višestrukim odricanjima od svojih materijalnih prava.

– Tim više me žalosti takav odnos prema našoj populaciji. Moj je apel premijeru i vladajućoj koaliciji: gospodo, imenujte ministra koji će rješavati probleme i ostvarivati predizborna obećanja, nemamo vremena jer svakim danom nas je sve manje – kazao je Vučemilović.

Previše frustracija

Na tom tragu, umirovljeni brigadir HV-a i negdašnji zamjenik zapovjednika Operativne grupe Sinj Roko Mijić upozorava da je, prema podacima koje je prikupio iz MORH-a i MUP-a, tijekom 2008. godine obavljeno 950 pogreba branitelja, dok je protekle godine umrlo njih trostruko više, čak 2647!

– U takvoj situaciji smanjiti proračun ravno je katastrofi. Kažu da je sve to posljedica rata, ali tolika smrtnost branitelja posljedica je i poraća, odnosno odnosa političara svih opcija prema nama. Golema je odgovornost i na braniteljskim udrugama kojih je previše, pa treba jasno označiti kriterije dodjele novca, koji su često nejasni. Zaista smo frustrirani jer to su teme kojima se trebamo baviti, kao i Zakonom o pravima branitelja koji treba hitno povući. Treba zaustaviti razdvajanje mirovina, baviti se zdravljem veterana. Odugovlačenje s izborom ministra i degutantna primopredaja Ministarstva prilikom imenovanja Mije Crnoje šalju poruku da u našim redovima ne mogu pronaći osobu koja nije kriminalac i da nismo bitni – zaključio je Roko Mijić.

>>Sabor skinuo imunitet Branimiru Glavašu: 'Ja sam žrtva obrnute lustracije'

>>Vukovarska Koordinacija: Zar su branitelji toliki teret ovoga društva da ih se uporno omalovažava i šikanira?